Amper klop Springbok Franse klub op sy eentjie | Maroela Media
Vir die grootste deel van 77 minute het Morné Steyn daarin geslaag om Stade Français aan die voorpunt te hou – toe druk Toulon die wendrie.
Steyn het al 15 Stade se punte met vier strafdoele en 'n skepdoel op die telbord geplaas.
Rory Kockott, 'n Franse toetsspeler wat Superrugby vir die Sharks en die Lions gespeel het, het drie strafdoele vir Castres teen Lyon behaal, in hul wedstryd wat laasgenoemde met 31-12 gewen het.
Donderdag het die Namibiese toets-agsteman PJ van Lill sy tweede drie in soveel wedstryde vir Bayonne gedruk (voordat hy 'n geel kaart op die lyf geloop het), en Willie du Plessis het met twee doelskoppe geslaag.
Grenoble het Bayonne egter met 26-21 verslaan.
Du Plessis het Superrugby vir die Cheetahs gespeel.
Montauban het Vrydag met die hulp van twee Suid-Afrikaners met 28-12 met Mont de Marsan klaargespeel.
Pellow van der Westhuizen, 'n gewese SA o.19- en o.21-haker, wat Curriebkerrugby vir die Luiperds en die Pumas gespeel het, het 'n drie vir die wenspan gedruk; en Riaan Swanepoel, 'n gewese Superrugbyspeler van die Sharks, het met 'n strafdoel geslaag.
Nog 'n gewese Superrugbyspeler, Jacques-Louis Potgieter, het Sondag 'n strafdoel vir Perpignan teen Beziers behaal.
Beziers het met 21-8 gewen.
In die Franse derde liga het die plaasvervanger-senter Jeff Perkins 'n drie vir Roval Drôme in sy sege van 46-27 oor Rouen gedruk.
Perkins is een van drie broers wat by geleentheid saam vir die Valke in die reeks om die Curriebeker gespeel het.